text: Op die wyse. Ick weet noch eenen Acker breet.
  Ons naket eenen soeten tijdt
  Wy moghen alle wel sijn verblijt
  Met herten ende met sinnen
  Ons is gheboren des seker sijt
  So soete Ionghelinghe.
  Ons is gheboren so cleynen Kindt
  Van eender Maghet Ionghelinck
  Een Sone is ons ghegheuen
  Dat is ons allen een Salich dinck
  Want hy is d’eewich leuen.
  So schier als hy gheboren was
  Wert hy gheleyt also ick las
  In eender couder cribben
  Want daer gheen ander Wieghe en was
  Voor sijne teere ribben.
  Die Beesten vielen op haer knien
  Waer was dat wonder oyt meer ghesien
  Sy bekenden haren Heere
  Dat en sachmen noyt gheschien
  Het is ons allen een groote leere
  
  Het wordt den Herderkens gheopenbaert
  Als vanden Enghelen metter vaert
  Die hen die bootschap brochten
  Sy liepen al te Bethleem waert
  Daer sijt Kindeken sochten.
  Sy vonden alle die waerheyt
  So hen die Enghelen hadden gheseyt
  Vanden Kinde ende vande Moeder
  Het is ons groote weerdicheyt
  Dat hy is onse Broeder.
  Die Herderen liepen altehant
  Sy droeghen die mare heel door d’Landt
  Dat Iesus was voorwaer gheboren
  Waer ons dit Kindeken niet ghesant
  Wy waren al verloren.
  Daer na al op den achsten dach,
  Als ons Lucas doet ghewach
  So werdt dat Kindt besneden
  Sijn suyuer bloet men storten sach
  In sijne jonghen leden.
  Iesus werdt dat Kindeken jonck
  Gheheeten op die selue stondt
  Dies wy ons allen verblijden,
  Ende draghen in onser sielen gront
  Hem eewelijck tallen tijden.
  Dry Coninghen, quamen van so verre
  Wt haren Lande op eender Sterre
  Tot Bethleem inder Steden,
  Sy offerden gout, wieroock ende myrre mede
  Tot sijnder weerdicheden.
  Doen Herodes dat vernam
  Werdt hy toornich ende gram
  Hy en cost hem niet bedwinghen
  Hy dacht hoe hy dat ionghe lam
  
  Al totter doodt soude bringhen.
  Herodes gheeboot den Ridders sijn
  Om te dooden elck mannekijn
  Die in dien Lande waren,
  Sijn herte was in grooter pijn
  Hy en woude niemandt sparen.
  Ioseph terstont met haesten groot
  Met den Kinde ende met der Moeder vloot
  Doen hem die Enghel seyde
  Vliet in Egypten om den noot
  Al ouer die langhe Heyde.
  Nv bidden wy dat Kindeken cleyn
  Ende Maria die suyuer Maghet reyn
  Dat zy ons willen beschermen
  Ende by hun brenghen ons al ghemeyn
  Ende verlossen van allen kermen.   Amen.